**VALTION TALOUSARVIOESITYS OPETUS- JA KULTTUURITOIMEN HALLINNONALALLA**

Valtiovarainministeriön 14.9.2018 julkaisema valtion talousarvioesitys ei tuo juurikaan muutoksia aiempaan budjettiesitykseen. Opetus- ja kulttuuriministeriön laskennalliset valtionosuudet alenevat 3 miljoonalla eurolla ollen 1 047 miljoonaa euroa ja muut valtionavut alenevat 20 miljoonalla eurolla ollen 229 miljoonaa euroa. Myös kunnan peruspalvelujen valtionosuusrahoitus alenee 86 miljoonalla eurolla 8 491 miljoonaan euroon. Peruspalvelujen valtionosuusprosenttia esitetään nostettavaksi 0,03 prosenttia 25,37 prosenttiin.

Muistetaan, että opetus- ja kulttuuritoimen valtionapurahoitus tulee sekä Valtiovarainministeriön että opetus- ja kulttuuriministeriön momentilta. Kuten luvuista voi päätellä, kuntien talouden voidaan arvioida heikkenevän vuonna 2019. Kilpailukykysopimuksesta aiheutuva valtionosuusrahoituksen väheneminen, jossa kasvua 29,5 miljoonaa euroa, indeksikorotusten jäädytykset sekä valtionosuusjärjestelmään sisältyvä kustannustason tarkistus alentavat valtionosuusrahoitusta edelleen ensi vuonna. Kunnan peruspalvelujen valtionosuutta vähentää uutena lisäksi kuntien digitalisaation kannustinjärjestelmä 30 miljoonalla eurolla.

Nostan budjettiesityksestä esiin toimenpide-esityksiä ensi vuodelle. Hallituskauden kärkihankerahoitus poistuu opetus- ja kulttuuritoimessa, mikä vähentää valtionavustusten määrää yleissivistävässä koulutuksessa, erityisesti perusopetuksessa. Lisäksi valtionavustuksissa on, kuten aina, jonkin verran euromääräisiä muutoksia. Perusopetuksessa esitetään A1-kielen varhentamista 1. vuoden keväällä vuodesta 2020 lukien, johon määrärahaesitys on 0,3 miljoonaa euroa vuodelle 2019. Esi- ja perusopetuksen kotikuntakorvausjärjestelmään liittyvä kotikuntakorvauksen perusosa on nousemassa 6600,17 euroon asukasta kohti, mutta samalla siihen liittyvää säästöosuutta kasvatetaan opetus- ja kulttuuritoimen rahoituslakia koskevassa hallituksen esityksessä 320,77 euroon, jolloin korotus kuihtuu kokoon. Opetus- ja kulttuuritoimen täydentävän rahoituksen kohteet ja kertoimet sen sijaan säilyvät ennallaan.

Varhaiskasvatuksen toimenpiteisiin kuuluvat 5-vuotiaiden maksuttomuuskokeilun laajeneminen 5 miljoonan euron määrärahaesityksellä sekä positiivisen diskriminaation yhteensä 10 miljoonan euron avustusrahoitus järjestäjille tasa-arvon ja osallisuusasteen vahvistamiseen.

Lukiokoulutuksen keskimääräisenä yksikköhintana on 5906,12 euroa opiskelijaa kohti, kun se tänä vuonna on 6070,92 euroa. Eli väärä suunta. Lukiokoulutuksen uudistaminen saa lisärahoitusta yhteensä reilu 10 miljoonaa euroa. Ammatillisen koulutuksen rahoitukseen ei ole tehty muutoksia syksyn aikana. Reformin toimeenpanon tukemiseen esitetään 15 miljoonaa euroa myös ensi vuodelle.

Kansalaisopistojen opetustuntikohtainen yksikköhinta esityksessä on 84,65 euroa, kansanopistojen 297,48 euroa/opiskelijaviikko ja kesäyliopistojen 156,94 euroa/opetustunti. Alueellisten liikunnan koulutuskeskusten yksikköhinta on edelleen 16,60 euroa/opiskelijapäivä. Taiteen perusopetuksen opetustuntikohtaiseksi yksikköhinnaksi esitetään 76,82 euroa. Kulttuurilaitosten henkilötyövuosiin perustuvat yksikköhinnat esityksessä ovat seuraavat: museot 67 543 euroa, orkesterit 49 184 euroa ja teatterit 52 225 euroa. Kustannustason tarkistus tekee rahoitukseen eroja kuluvaan vuoteen.

Liikkuva koulu -ohjelman rahoituksen paikan on nappaamassa liikkuva opiskelu, joka suunnataan toisen asteen koulutukseen ja korkea-asteen pilotteihin. Määrärahaesitys on 2,8 miljoonaa euroa.

Muutoin on todettava, että liikunnan, nuorisotoimen, kirjastojen, ammattikorkeakoulujen ja koululaisten aamu- ja iltapäivätoiminnan luvut ovat kovin tuttuja entuudestaan.

Uusia lukuja on päivitetty liitteenä olevaan Excel-taulukkoon, johon voi syöttää suoritemääriä rahoituksen arviointia varten.